KOMISSION ASETUS (EY) N:o 2778/95,
annettu 30 päivänä marraskuuta 1995,
naudanliha-alan palkkiojärjestelmien soveltamista koskevista yksityiskohtaisista säännöistä annetusta asetuksesta (ETY) N:o 3886/92 poikkeamisesta Ruotsissa kalenterivuotta 1995 koskevien palkkiohakemusten jättämisen osalta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon naudanliha-alan yhteisestä markkinajärjestelystä 27 päivänä kesäkuuta 1968 annetun neuvoston asetuksen (ETY) N:o 805/68 (1), sellaisena kuin se on viimeksi muutettuna komission asetuksella (EY) N:o 2417/95 (2), ja erityisesti sen 4 b artiklan 3 a kohdan ja 4 d artiklan 1 a kohdan,
sekä katsoo, että
komission asetuksen (ETY) N:o 3886/92 (3), sellaisena kuin se on viimeksi muutettuna asetuksella (EY) N:o 1850/95 (4), 9 artiklassa säädetään, että kunkin tuottajan on teurastuksen yhteydessä myönnettävän erityispalkkion saamiseksi jätettävä osallistumisilmoitus ennen kalenterivuoden ensimmäisen palkkiohakemuksen jättöä; mainitun asetuksen 24 artiklan 2 kohdassa säädetään, että emolehmäpalkkiota koskevat hakemukset voidaan lähettää kalenterivuoden aikana kuuden kuukauden ajanjakson kuluessa; koska Ruotsissa ei vielä tunneta riittävän hyvin maan Euroopan unioniin kuulumisen aiheuttamasta uudesta tilanteesta johtuvia sääntöjä, tietyt tuottajat ovat jättäneet erityispalkkiota koskevia hakemuksia, vaikka aikaisempaa osallistumisilmoitusta ei ole tehty, ja/tai sekoittaneet oikeuksista emolehmäpalkkioon tehtävän hakemuksen varsinaiseen palkkiohakemukseen, ja tämän vuoksi nämä tuottajat eivät ole jättäneet palkkiohakemusta edellä mainitun kuuden kuukauden kuluessa,
on tarpeen myöntää tilapäisesti kalenterivuodeksi 1995 poikkeuksia mainitusta asetuksen (ETY) N:o 3886/92 9 artiklasta ja 24 artiklan 2 kohdasta, jotta kyseiset ruotsalaiset tuottajat eivät joudu kärsimään tapahtuneeseen laiminlyöntiin nähden kohtuuttomia tappioita,
tämän asetuksen olisi tultava voimaan niin pian kuin mahdollista, jotta kyseiset tuottajat voivat toimia ajoissa, ja
tässä asetuksessa säädetyt toimenpiteet ovat naudanlihan hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Asetuksen (ETY) N:o 3886/92 9 artiklasta poiketen ruotsalainen tuottaja voi kalenterivuoden 1995 osalta jättää osallistumisilmoituksen erityispalkkiota koskevan hakemuksensa jättämisen jälkeen, mutta ennen 31 päivää joulukuuta 1995. Tässä tapauksessa Ruotsin on toteutettava väärinkäytösten estämiseksi tarvittavat toimenpiteet.
2 artikla
Asetuksen (ETY) N:o 3886/92 24 artiklan 2 kohdasta poiketen ja emolehmäpalkkioiden osalta Ruotsi voi vuonna 1995 vahvistaa kuuden kuukauden jättöajan ulkopuolella uuden hakemusten jättöajan. Tässä tapauksessa Ruotsin on toteutettava täydentävät valvontatoimenpiteet sen välttämiseksi, että samaa eläintä koskeva palkkio myönnetään kahteen kertaan.
3 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 30 päivänä marraskuuta 1995.